pŕ̥thivi devayajanyóṣadhyāste mū́lam mā́ hiṃsiṣamityúttaramūlāmiva vā́ enāmetátkarotyādádānastā́metádāhaúṣadhīnāṃ te mū́lāni mā́ hiṃsiṣamíti vrajáṃ gacha goṣṭhā́namítyabhinidhāsyánnevaìtadánapakrami kurute taddhyánapakrami yádvrajè 'ntastásmādāha vrajáṃ gacha goṣṭhā́namíti várṣatu te dyauríti yátra vā́ asyai khánantaḥ krūrīkurvántyapaghnánti śā́ntirā́pastádadbhiḥ śā́ntyā śamayati tádadbhiḥ sáṃdadhāti tásmādāha várṣatu te dyauríti badhāná deva savitaḥ paramásyām pr̥thivyāmíti devámevaìtátsavitā́ramāhāndhe támasi badhānéti yadā́ha paramásyām pr̥thivyāmíti ṣaténa pā́śairítyamúce tádāha yò 'smāndvéṣṭi yáṃ ca vayáṃ dviṣmastamáto mā́ maugíti yádi nā̀bhicáredyádyu abhicáredamumáto mā́ maugíti brūyāt